OR วิ่งขึ้น – PTT ร่วงลง
เมื่อวานนี้นักลงทุนรายใหญ่ หรือ “เจ้ามือ” เริ่มทำงานอีกครั้งแล้วสำหรับหุ้น OR
17 มี.ค. 2564

ลูบคมตลาดทุน : ธนะชัย ณ นคร
เมื่อวานนี้นักลงทุนรายใหญ่ หรือ “เจ้ามือ” เริ่มทำงานอีกครั้งแล้วสำหรับหุ้น OR
เป็นกระชากแบบรวบช่องฝั่ง Offer เริ่มตั้งแต่เวลา 10.50 น.
จากราคาที่วิ่งอยู่ประมาณ 30.00 บาท ดันขึ้นมาเรื่อย ๆ ค่อนข้างรวดเร็วมาก กระทั่งขึ้นมาสูงสุดที่ระดับ 32.00 บาท ณ เวลา 11.00 น.พอดี
นักลงทุนที่เข้ามากระชากหุ้นที่มีราคา 30.00 บาท และฝั่ง Offer มีการวางรอขายแต่ละแถวไม่ต่ำกว่า 10 ล้านหุ้น
มีแต่ “รายใหญ่มาก ๆ” เท่านั้นที่ทำได้
ว่ากันว่า กลุ่มคนที่เข้ามากระชากราคาหุ้น OR
เงินหน้าตักมีมากกว่า 1 หมื่นล้านบาท หรืออาจนับหลายหมื่นล้านบาทเลยล่ะ
ก่อนหน้านี้ เรารู้กันอยู่แล้วว่า หุ้น OR มี “เจ้ามือ” แน่นอน
เช่น เมื่อวันที่จะต้องแจ้งงบไตรมาส 4/2563 และหุ้น OR มีภาวะสุ่มเสี่ยงต่อการถูก “แคชบาลานซ์”
โดยมีเงื่อนไขว่า หุ้น OR ที่จะต้องปิดวันก่อนหน้าราคาจะต้องไม่เกิน 30.25 บาท ต่อหุ้น แล้วก็เป็นเช่นนั้นจริง ๆ เจ้ามือคุมราคาเหมือนกดรีโมทสั่งเลย
ราคาหุ้น OR ที่ถูกกระชากขึ้น
ไม่น่าจะมีเกี่ยวอะไรกับพื้นฐานที่จะมีการเปลี่ยนแปลงแบบมีนัยสำคัญ เว้นแต่จะมีดีลใหญ่ซ่อนอยู่ และเตรียมเปิดเผยในเวลาอันใกล้
คำถามถือ หากมีดีลใหญ่ที่มีนัยสำคัญล่ะ?
คำตอบคือ อาจจะเป็นการเข้ามา “เก็งกำไร” แบบปกติ
สังเกตกันไหมว่า
ก่อนหน้านี้ราคาหุ้น OR เคลื่อนไหวในกรอบ 29.00 – 30.50 บาท อยู่พักใหญ่
ในช่วงเวลานี้ และที่ราคาบริเวณนี้
น่าจะเป็นจังหวะที่รายใหญ่ (เจ้ามือ) เข้ามาทยอยสะสมหุ้น
กระทั่งได้ในปริมาณที่มากพอ จึงตั้งซื้อแบบค่อย ๆ รวบช่อง ให้ราคาหุ้นวิ่งขึ้นมา
OR นั้นมีนักลงทุนรายย่อย เล่นอยู่กันจำนวนมากอยู่แล้ว
เมื่อรายย่อยเห็นราคาหุ้นเริ่มวิ่งแล้ว
เจ้ามือ น่าจะอ่านเกมออกว่า รายย่อยจะกระโดดตามเข้ามาและช่วยดันราคาให้วิ่งขึ้นไป ก่อนจะเล่นรอบในกรอบบนระหว่าง 31.00-32.00 บาท ในช่วงก่อนปิดตลาดภาคเช้า
มีประเด็นที่น่าสนใจ
นั่นคือ ในช่วงรอบเช้าที่ราคาหุ้นถูกกระชาก
ไม่ได้มีเพียงรายย่อยเท่านั้นที่เข้ามาเทรดกันสนุกสนาน วิ่งขึ้นขบวนตามกันไป
แต่กลับมีนักลงทุนรายใหญ่หลายคนต่างขึ้นขบวนร่วมวงกันด้วย
OR หุ้นเพิ่งถูกขึ้นเครื่องหมาย XD เมื่อวันจันทร์ที่ 15 มี.ค.ที่ผ่านมา
นับจากวันนี้ไปอีก 2-3 วัน OR จะปิดสมุดทะเบียน
ต่อจากนั้น เราจะมาดูรายชื่อกันว่า รายใหญ่ รวมถึงนักลงทุนรายอื่น ๆ มีใครบ้างที่โดดเข้ามาเล่นหุ้น OR
เว้นแต่รายใหญ่จะใช้วิธีการซื้อผ่านกองทุนต่างประเทศ
หากเป็นแบบนี้ ก็จะไม่ทราบได้ว่าเป็นใครกันแน่
มีข้อสังเกตเพิ่มเติมด้วยว่า บรรดาหุ้นในกลุ่ม ปตท. หรือ PTT เช่น PTTGC PTTEP IRPC TOP หากนับจากต้นปี 2564 ราคาหุ้นต่างวิ่งขึ้นมาโดยตลอด
เว้นเพียงตัวแม่หรือ PTT ที่ราคากลับวิ่งสวนทาง หรือร่วงลงมา
ช่วงต้นเดือนมกราคม 2564 ราคาหุ้น PTT อยู่ประมาณ 43-44 บาท
นับจากนั้น ราคาค่อย ๆ ปรับลดลง สวนทางกับราคาน้ำมันโลกที่ดีดขึ้น โดยต้นปี ราคาน้ำมันดิบอยู่ที่ 50 เหรียญต่อบาร์เรล ส่วนล่าสุด 70 เหรียญต่อบาร์เรล
แต่ราคาหุ้น PTT ไม่ได้วิ่งขึ้นตามราคาน้ำมัน
เกิดอะไรขึ้นกับราคาหุ้น PTT
แล้วเหตุใดราคาจึงวิ่งสวนทางลูก ๆ 